《璋监寺写师像求赞》
宋代·释正觉

杳杳冥冥，寒雁影没而秋远烟青；寂寂惺惺，
老蚕茧就而风高叶零。天机静时活，
道环虚处灵。瀛之涵，
崧之镇。乾之健，
坤之宁。海运鹏抟，
气宇扬扬而吞舟鱼蜕；雾披豹变，文章炳炳而啸风虎猛。
少林之灯未续兮，洛阳人腰齐雪庭；黄梅之衣欲传兮，
狤獠祖步移碓程。物不当情而冰凌脚快，
鳞或烧尾兮电炎气腥。诸尘崝嵘乎影响，
三昧游戏於眺聆。跛跛挈挈也其行自信，
哆哆和和也其言不轻。家法冷淡，
子孙宁馨。心岁寒而松柏试雪，
色清白兮河汉含星。鸣阴之鹤癯而寿，
巢莲之龟小而龄。棋局未散，
柯烂樵丁。